लुधियाना । एंट्री पर सुंदर गेट, इंटरलॉकिंग टाइल्स से बनीं गलियां, दिन में हरियाली से तो रात को स्ट्रीट लाइट्स से चौतरफा जगमगाहट, न कहीं गंदगी और न गंदा पानी, विकास व खूबसूरती का यह नजारा किसी शहर का नहीं बल्कि साहनेवाल के नजदीक इंटरनेशनल क्रिकेटर युवराज सिंह के गांव कनेच का है। साढ़े 3 हजार की आबादी वाले इस गांव में एनआरआईज ने सरकार से मिलकर डेवलपमेंट की नई मिसाल कायम की है। यहां गलियों या घरों के आसपास कहीं आपको गंदा पानी भी नहीं मिलेगा। गांव में ट्रीटमेंट प्लांट लगा है।
सारा पानी एक छप्पड़ में जमा कर इस प्लांट में डाला जाता है। उससे ट्रीट यानी साफ हुआ पानी खेतों में दिया जाता है। गांव में पानी की जरूरत के लिए वॉटर वर्क्स बना है। पंजाब के लगभग साढ़े 12 हजार से ज्यादा गांवों में अलग पहचान बनाने में एनआरआईज व गवर्नमेंट के साथ क्रिकेटर युवराज सिंह के पिता योगराज सिंह और ताऊ रणजीत सिंह ने भी अहम योगदान दिया।
ऐसे किया गांव को डेवलप
बात 2009 की है। कनाडा में रहने वाले क्रिकेटर युवराज के ताऊ रणजीत पाल सिंह कनेच लौटे तो गांव की हालत देख हैरान रह गए। फिर तय किया कि गांव को डेवलप करेंगे और खूबसूरत बनाएंगे। फिर योगराज सिंह और गांव के उस वक्त के सरपंच गुरमीत सिंह से मिले। सरकार तक बात पहुंचाई तो पता चला कि पंजाब सरकार की एनआरआई स्कीम है जिसमें कुछ पैसे एनआरआई दें तो सरकार भी योगदान देगी। एनआरआई रणजीत सिंह ने कनाडा व इंग्लैंड में रहते भाग सिंह, जाेरा सिंह, चमकौर सिंह, गुरचरण सिंह, बलवीर सिंह, गुरसेवक सिंह, प्यारा सिंह, सुंदर सिंह, शमशेर सिंह से चर्चा की। यह सब भी कनेच के रहने वाले थे। बात बन गई। उन्होंने स्कीम पता की। 25 फीसदी एनआरआई ने देना था और बाकी 75 सरकार ने। एनआरआई तैयार थे तो स्कीम की अप्रूवल लेने में जुट गए। इसमें तकरीबन एक साल लगा लेकिन गांव के विकास की जिद से वो पीछे नहीं हटे। कागजी फॉर्मेलिटीज पूरी हुई तो लगभग 2 करोड़ रुपए से 2010 में गांव की डेवलपमेंट शुरू हो गई और एक साल के भीतर ही उन्होंने सारे काम करवा लिए। काम में क्वालिटी अच्छी रखने की जिद ऐसी थी कि बाहर से टाइल्स अच्छी क्वालिटी के न मिलने अौर रेट भी महंगे होने से पूरे गांव में लगने वाली इंटरलॉकिंग टाइल्स लगाने का प्लांट तक अपने बूते पर लगा डाला।
कनेच हमारा पुश्तैनी गांव है। मेरे सगे भाई रणजीत पाल सिंह ने बड़ी मेहनत की है। आगे भी गांव की तरक्की के लिए जो जरूरत होगी, मैं मदद के लिए तैयार रहूंगा।
-योगराज सिंह, (क्रिकेटर युवराज के पिता)
लोग विदेशों में कारोबार के लिए जरूर गए हैं लेकिन गांव की मिट्टी का प्यार कभी नहीं भूलते। यही सोच थी तो मैंने कोशिश की और कामयाबी मिलती गई।
-रणजीत पाल सिंह, एनआरआई
hin_Deva hin_Deva hin_Deva hin_Deva hin_Deva awa_Deva hin_Deva awa_Deva